
A kábítószer-kereskedelem bűnüldözésének hatékonyabbá tétele nemzeti szinten

Rezümé


Kutatásom célja, hogy a gyakorlati tapasztalatok összegzésén és elemzésén keresztül rávilágítsak azokra a tényezőkre, amelyek a kábítószer-kereskedelem bűnüldözését hátráltatják, és emellett tömören bemutassam azon szemléletmódokat és fejlesztési lehetőségek, amelyek a Magyarországon alkalmazott módszerekhez képest többletértékeket tartalmaznak.
Dolgozatomban elsődlegesen arra a kutatási eredményre jutottam, hogy a nyomozás során, a bizonyítékok megszerzése, illetőleg büntetőeljárásbeli felhasználásuk az alább részletezett okokból kifolyólag nem történik meg elég hatékonyan:
Az 1998. évi XIX. törvény keretében lefektetett védelmi intézkedések, valamint az olyan nemzetközi intézmények, mint a közös nyomozócsoportok kiaknázatlanul hagyása, illetőleg a nyomozásban részt vevő szervek között megjelenő komoly együttműködési problémák, és a helyenkénti jogi anomáliák, többek között azt a következményt vonják magukkal, hogy a bűncselekmény gyakran nem lesz bizonyítható, és/vagy a büntetőeljárás alá vont személy büntetőjogi felelőssége, vagy az anyagi jog feltárása csupán oly csekély mélységben tud megtörténni, hogy a büntetőeljárás szakaszai közül a nyomozási szakban befejeződik az eljárás, vagy a vádemelés kisebb súlyú bűncselekmény miatt történik meg annál, mint, amit valójában elkövettek.
A pszichoaktív anyagok elleni küzdelem megvívására napjainkban alapvetően kétféle módszer szolgálhat eszközül: a jelenlegi tiltólistás szabályozásunk, illetőleg egy jóval liberálisabb, az új-zélandi mintán alapuló modell alkalmazása. Dolgozatomban nem kívántam drogpolitikánkkal kapcsolatosan állást foglalni, az azonban bizonyos, hogy amennyiben a jelenlegi szabályozásunk mentén kívánunk továbbhaladni, akkor kutatások finanszírozása és avégett, hogy a bűnügyi szakértői intézetek megfelelően tudják munkájukat ellátni jelentősen meg kellene növelni az e területre szánt pénzügyi keretet.
Megemlítendő továbbá, hogy a bűnüldöző hatóságok gyakran olyan intézkedéseket is elmulasztanak megtenni, amelyek a bűnszervezet működésének ellehetetlenítését szolgálhatnák.
Végezetül hangsúlyozni kívánom, hogy a kábítószer-probléma multidiszciplináris jellege miatt az ellene való fellépés nem lehet szinte kizárólagosan a rendészet és a bűnüldöző hatóságok feladata, hanem komoly hangsúlyt kell fektetni a megelőzés és az ártalomcsökkentés megerősítésére is.



